Ode aan Jackie Russell | News24
Ode aan Jackie Russell
JACK Russell is die baksteenhoog wit hondjie met bruin kolle en die hart van verskeie leeumannetjies. Daar is heelwat huishoudings wat hierdie gevaarlike dier aanhou.
As jy nie met die spesie bekend is nie, net die volgende: Om 'n wilde skaapvretende luiperd veilig te vang, neem jou jeugvriend, Jonas, 'n streepsak, 'n geweer en doofpyle, en jou Jack Russel met jou saam. Klim self in die boom waar die luiperd skuil (hoekom moet Jonas dit doen, hê?) en skud die tak totdat luiperd op die grond beland. Die Jack Russell sal hom dadelik aan die keel gryp en Jonas sal die streepsak oor hom trek en toeknoop. Jack kan tot twintig luiperds per dag so buite aksie stel.
Jy sal nooit die geweer nodig hê solank jy jou Jackie by jou het nie. Jy neem dit net saam vir die dag as jyself per ongeluk uit die boom tuimel – in welke geval Jonas ongelukkig die wreedaardige hondgedierte sal moet verdoof. Ek weet dit is onsportief, maar dis óf jy óf die Jack Russell.
As huisdier (l.o.l.) moet hy van jongsaf 'n halsband dra – vir die kere wat jy hom met 'n osketting moet bedwing wanneer jy gaan stap. Anders dagvaar al die bure jou oor hulle dooie honde. Die aansit van die halsband is natuurlik 'n ander ball game waaraan gewone mense liefs nie moet deel hê nie.
Gaan soos volg te werk: Sit die diertjie op jou skoot, en terwyl hy soos 'n besetene op- en af-spring en jou gesig sopnat lek, probeer jy die halsband om sy keel kry.
Kyk wat van die halsband oorbly en soek die dierasie onder die rusbank. Knyp hom tussen jou enkels vas en moenie skrik as dit lyk of sy oë uitpeul nie: dis alles deel van sy strategie. Probeer die band van bo af aansit. Die lemskerp babatande sal dadelik 'n paar gapende wonde in jou vel invreet. Kry ontsmetmiddel in die medisynekas, en as die ergste bloed verwyder is, soek die dokter se noodlyn op jou selfoon. Roep vir Jonas.
Hark weer die dol brak onder die bank uit en vra vir Jonas om hom vas te hou. Tussen Jonas se "Jô-Jô-die-deng-hy's-mal" en die skoppende, bytende, tjankende ongedierte se skuimbek deur, probeer jy weer 'n slag. Hierdie keer kry hy jou arm beet en ruk die vel oop tot net duskant jou medulla oblongata. Jy én Jonas hardloop badkamer toe terwyl julle bloed op die mat tap. Jackie maak 'n kraak vir die oop deur.
In die agterplaas het die besetene intussen 'n pofadder en twee van jou spoghoendertjies onthoof. Jonas kry hom aan sy keel beet en bind hom in 'n plastiek toe sodat net sy kop en wilde oë sigbaar is. Alles meer as dit is gelyk aan selfmoord. Forseer die klappende kake met tou toe en gespe die oorblyfsels van die halsband deeglik vas. Draai die gespe met draad vas. En sit sommer 'n tweede halsband aan vir ingeval.
Laat die brullende brak los en gaan binnetoe om die skade in die huis vas te stel en orde te skep voordat jou vrou huis toe kom en vir jou sê: "Ek het jou mos gewaarsku." Laai Jonas in die motor en gaan na die ongevalle-afdeling waar die teater reeds gereed is om jou en Jonas te probeer deurtrek.